b'\n_START_ARTICLE_\nHermokaasu\n_START_PARAGRAPH_\nHermokaasut ovat taistelukaasuja, jotka lamaannuttavat hermostoa._NEWLINE_Kemialliselta rakenteeltaan hermokaasut ovat organofosfaatteja. Ne vaikuttavat inaktivoimalla pysyv\xc3\xa4sti asetyylikoliinia hajottavan asetyylikoliiniesteraasientsyymin, jolloin asetyylikoliinia kertyy elimist\xc3\xb6\xc3\xb6n ja seuraa kolinerginen kriisi. Huoneenl\xc3\xa4mm\xc3\xb6ss\xc3\xa4 hermokaasut ovat nesteit\xc3\xa4. Hermokaasut jaetaan yleens\xc3\xa4 G- ja V-tyypin hermokaasuihin ja ne voidaan luokitella pysyvyyden mukaan my\xc3\xb6s ilma- tai maastokaasuiksi. G-aineet ovat ilmakaasuja, jotka vaikuttavat l\xc3\xa4hinn\xc3\xa4 hengityksen kautta. V-kaasut ovat puolestaan maastokaasuja, jotka vaikuttavat sek\xc3\xa4 hengityksen ett\xc3\xa4 ihon kautta. Tunnetuimpia G-tyypin hermokaasuista ovat tabuuni, somaani, sariini ja V-tyypin hermokaasuista VX. Niit\xc3\xa4 voidaan levitt\xc3\xa4\xc3\xa4 maastoon tai aerosolina ilmaan._NEWLINE_Hermokaasut on luokiteltu joukkotuhoaseiksi YK:n p\xc3\xa4\xc3\xa4t\xc3\xb6slauselmassa 687 ja niiden valmistus ja varastointi on kielletty kemiallisten aseiden kieltosopimuksessa 1993. Kielto tuli voimaan 29. huhtikuuta 1997._NEWLINE_Myrkytyksen oireita ovat muun muassa hikoilu, kouristukset, pupillien supistuminen, syljeneritys, virtsaaminen ja hallitsematon ulostus. Kuolema seuraa tukehtumisesta hengityslihasten lamaantuessa. Hermokaasut kulkeutuvat elimist\xc3\xb6\xc3\xb6n hengityksen kautta, ruoansulatuskanavasta tai ihon l\xc3\xa4pi. Niilt\xc3\xa4 suojautumiseen tarvitaan koko vartalon peitt\xc3\xa4v\xc3\xa4 puku \xe2\x80\x93 kaasunaamari ei riit\xc3\xa4._NEWLINE_Myrkytyksen vasta-aine on atropiini, jota tarvitaan useita p\xc3\xa4ivi\xc3\xa4 jatkuvasti.'